CELEX: 32013R0443
Language: lv
Date: 2013-05-07 00:00:00
Title: Komisijas Īstenošanas regula (ES) Nr. 443/2013 ( 2013. gada 7. maijs ) par atsevišķu preču klasifikāciju kombinētajā nomenklatūrā

15.5.2013   
            
            
               LV
            
            
               Eiropas Savienības Oficiālais Vēstnesis
            
            
               L 130/17
            
         KOMISIJAS ĪSTENOŠANAS REGULA (ES) Nr. 443/2013
   (2013. gada 7. maijs)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, ko attiecībā uz preču klasifikāciju kombinētajā nomenklatūrā izdevušas dalībvalstu muitas iestādes, bet kas neatbilst šīs regulas noteikumiem, izziņas turētājs var turpināt izmantot trīs mēnešus saskaņā ar 12. panta 6. punktu Padomes 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi (2).
            
         
               (5)
            
            
               Muitas kodeksa komiteja nav sniegusi atzinumu tās priekšsēdētaja noteiktajā termiņā,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, ko izdevušas dalībvalstu muitas iestādes, bet kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 7. maijā
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  OV L 302, 19.10.1992., 1. lpp.
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Produkts prezentēts mazos izliektas formas gabaliņos, aromatizēts ar sieru, un tā sastāvā ir kukurūzas milti, augu eļļa, siera pulveris (rauga ekstrakts, krāsvielas), piena pulveris, sāls, ciete un dekstroze.
                  Šis produkts ir ražots no kaltētas, drupinātas kukurūzas (kukurūzas rupja maluma milti), kas ir samitrināta ar ūdeni (6 % līdz 9 %). Ūdens ir pievienots kā procesa aģents. Maisījums tiek ievietots augsta spiediena un augstas temperatūras ekstrūzijas iekārtā. Atmosfēras spiediena ietekmē masa izplešas.
                  Ekstrūzijas process notiek 150 °C temperatūrā. Pēc ekstrūzijas produkts tiek žāvēts un viegli apgrauzdēts 120–130 °C temperatūrā elektriskā žāvētājā. Tad tas tiek ievietots cilindrā, kurā tas tiek pārklāts ar eļļas un sausu vielu maisījumu.
                  Produkts ir sagatavots pārdošanai mazumtirdzniecībā iesaiņojumos, kuru neto svars ir no 34 līdz 450 gramiem.
               
               
                  1904 10 10
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, kā arī KN kodu 1904, 1904 10 un 1904 10 10 formulējumu.
                  Tā kā produkts ir iegūts no spiediena un karstuma ietekmē ekstrudētas kukurūzas masas, tiek uzskatīts, ka tas ir iegūts uzpūšot. Tādējādi uzskata, ka tas ir gatavs pārtikas produkts, kas iegūts, uzpūšot vai apgrauzdējot graudus vai graudu produktus, apakšpozīcijas 1904 10 nozīmē (skatīt arī harmonizētās sistēmas (HS) skaidrojumus pozīcijai 1904, A punktu).
                  Klasificēšana pozīcijā 1905 ir izslēgta, jo produkts nav ražots no mīklas vai citādi termiski apstrādāts (skatīt arī HS skaidrojumus pozīcijai 1904, A punkta piekto daļu).
                  Tādēļ produkts ir klasificējams ar KN kodu 1904 10 10.